ΓΡΑΠΤΗ ΕΡΩΤΗΣΗ E-1967/98

υποβολή: Kenneth Coates (GUE/NGL) προς την Επιτροπή

(30 Ιουνίου 1998)

Θέμα: Έλεγχος των κινδύνων μείζονος ατυχήματος

Πώς σχετίζονται οι οδηγίες του Συμβουλίου 88/610/ΕΟΚ(1) και 96/82/ΕΚ(2) με τις καταστάσεις ανάγκης της 14ης και της 30 Απριλίου 1998 στη μονάδα επεξεργασίας αποβλήτων στο Killamarsh στην εκλογική μου περιφέρεια, μονάδα η οποία ανήκει στην SARP UK, μία θυγατρική εταιρεία της Vivendi, οπότε πορτοκαλί σύννεφα διοξειδίου του αζώτου 100 μέτρων ελευθερώθηκαν επάνω από την αστική περιοχή του Sheffield, αφού προέκυψαν βλάβες πρώτον σε βυτίο μεταφοράς που περιείχε νιτρικό οξύ και κατόπιν σε δεξαμενή αποθηκεύσεως;

Σε ποίες ενέργειες δύναται να προβεί η Επιτροπή όσον αφορά τα ως άνω συμβάντα; Προτίθεται η Επιτροπή να διεξαγάγει σχετική διερεύνηση; Έχουν άλλες οδηγίες σχέση με το συγκεκριμένο πρόβλημα;

Απάντηση της κας Bjerregaard εξ ονόματος της Επιτροπής

(3 Σεπτεμβρίου 1998)

Η Επιτροπή διερεύνησε τα περί ων ο λόγος συμβάντα και ενημερώθηκε πλήρως από τις βρετανικές αρχές. Λόγω των περιορισμένων επιπτώσεων των δύο συμβάντων, η Επιτροπή δεν προτίθεται να διερευνήσει η ίδια το θέμα.

Η μονάδα υπόκειται στις διατάξεις της Πράξεως του 1974 περί της Υγείας και Ασφάλειας στην Εργασία, που επιβάλλει υποχρεώσεις στη SHARP (Ηνωμένο Βασίλειο) Ltd, ούτως ώστε να εξασφαλιστεί, στον βαθμό που είναι λογικά εφικτό, η υγεία και ασφάλεια των υπαλλήλων της στην εργασία, καθώς και του ευρέος κοινού.

Η μονάδα είναι εφοδιασμένη με άδειες που εξέδωσε το Γραφείο Περιβάλλοντος βάσει της Πράξεως για την Προστασία του Περιβάλλοντος, του 1990. Η εν λόγω Πράξη εφαρμόζει τις διατάξεις της οδηγίας του Συμβουλίου84/360/ΕΟΚ της 28ης Ιουνίου 1984 σχετικά με την καταπολέμηση της ατμοσφαιρικής ρύπανσης από βιομηχανικές εγκαταστάσεις(3). Οι άδειες αποβλέπουν στον έλεγχο των δραστηριοτήτων, προκειμένου να ελαχιστοποιηθούν οι περιβαλλοντικές επιπτώσεις τους.

Η οδηγία 84/360/ΕΟΚ δεν περιέχει διατάξεις ειδικές για τα ατυχήματα. Η οδηγία αυτή θα ανακληθεί από την οδηγία 96/61/ΕΚ του Συμβουλίου της 24ης Σεπτεμβρίου 1996 σχετικά με την ολοκληρωμένη πρόληψη και έλεγχο της ρύπανσης(4) (την καλούμενη οδηγία IPPC - "Intergrated Pollution Prevention Control"). Η οδηγία αυτή, η οποία θα αρχίσει να ισχύει το 1999, περιλαμβάνει την υποχρέωση "λήψεως των αναγκαίων μέτρων για την πρόληψη των ατυχημάτων και τον περιορισμό των επιπτώσεών τους", καθώς και "την ανάγκη πρόληψης των ατυχημάτων και ελαχιστοποίησης των επιπτώσεων για το περιβάλλον".

Η μονάδα υπόκειται στις διατάξεις των Κανονισμών για τον Έλεγχο των Κινδύνων από Σοβαρά Βιομηχανικά Ατυχήματα - 1985 (Control of Industrial Major-Accident Hazards Regulations) που εφαρμόζουν την οδηγία του Συμβουλίου 82/501/ΕΟΚ όπως τροποποιήθηκε από τις οδηγίες του Συμβουλίου 87/216/ΕΟΚ της 19ης Μαρτίου 1987(5) και 88/610/ΕΟΚ της 24ης Νοεμβρίου 1988 σχετικά με τους κινδύνους σοβαρού ατυχήματος που συνεπάγονται ορισμένες βιομηχανικές δραστηριότητες(6) (η αποκαλούμενη Οδηγία Seveso). Ωστόσο, σύμφωνα με την αρμόδια για την υγεία και την ασφάλεια αρχή (Health and Safety Executive - HSE), η εταιρεία ήλθε σε επαφή με το τμήμα του Συμβουλίου της Κομητείας του Derbyshire που είναι αρμόδιο για τον σχεδιασμό της αντιμετώπισης καταστάσεων εκτάκτου ανάγκης, προκειμένου να καταρτιστεί αυτοβούλως, σχέδιο αντιμετώπισης καταστάσεων εκτάκτου ανάγκης εκτός των εγκαταστάσεων. Επιπλέον, η HSE συζητεί με την εταιρεία το κατά πόσον θα εφαρμοστούν για τις συγκεκριμένες εγκαταστάσεις οι διατάξεις της οδηγίας του Συμβουλίου 96/82/ΕΚ για τον έλεγχο των κινδύνων σοβαρού ατυχήματος όπου εμπλέκονται επικίνδυνες ουσίες (της καλούμενης Οδηγίας Seveso ΙΙ). Η νέα αυτή οδηγία, η οποία θα αντικαταστήσει την οδηγία 82/501/ΕΟΚ από τον Φεβρουάριο του 1991, εφαρμόζεται γενικά στις εγκαταστάσεις επεξεργασίας των αποβλήτων, με ορισμένες ποσότητες "κατωφλίου" συγκεκριμένων επικίνδυνων ουσιών. Η μόνη εν προκειμένω εξαίρεση αφορά τους χώρους υγειονομικής ταφής αποβλήτων.

Η οδηγία 75/442/ΕΟΚ του Συμβουλίου της 15ης Ιουλίου 1975(7) περί αποβλήτων, απαιτεί από τα κράτη μέλη τη λήψη των αναγκαίων μέτρων ανάκτησης ή διάθεσης των αποβλήτων, χωρίς να τίθεται εν κινδύνω η υγεία του ανθρώπου και χωρίς να επιβαρύνεται το περιβάλλον, και ειδικότερα χωρίς κινδύνους για το νερό, τον αέρα ή το έδαφος. Τα κράτη μέλη διενεργούν κατάλληλες περιοδικές επιθεωρήσεις των επιχειρήσεων που εκτελούν εργασίες ανάκτησης ή διάθεσης αποβλήτων.

(1) ΕΕ L 336 της 7.12.1988, σελ. 14.

(2) ΕΕ L 10 της 14.1.1997, σελ. 13.

(3) ΕΕ L 188 της 16.7.1984.

(4) ΕΕ L 257 της 10.10.1996.

(5) ΕΕ L 85 της 28.3.1987.

(6) ΕΕ L 336 της 7.12.1988, σελ. 14.

(7) ΕΕ L 194 της 25.7.1975.